Il-Knisja ddedikata lil Santa Tereża tal-bambin Ġesu’ f’Bormla żiedet qanpiena oħra mat-tlieta li diġa’ għandha. Skont il-kampanologu Kenneth Cauchi, il-qanpiena tal-bronż nġiebet minn Knisja li ngħalqet fl-iSkozja fl-2007 u nxtrat grazzi għall-Baruni Salvino Testaferrata li diġa’ ta qanpiena oħra ikbar lill-istess Knisja tliet snin ilu. Il-qanpiena tiżen seba’ mitt kilo. Bħala tal-istess ditta hawn tlieta stallati fit-torri tal-arloġġ ta’ Pembroke, tlieta oħra fit-torri tal-arloġġ tal-Marfa u t-tlieta l-oħra fil-knisja Bormliża. Il-qanpiena tbierket u ġiet ikkonsagrata fuq iz-zuntier tal-knisja quddiem numru ta’ Bormliżi li għandhom għal qalbhom il-knisja Karmelitana. Wara ċ-ċerimonja il-qanpiena l-ġdida ttellgħet fil-kampnar għat-tgawdija melodjuża ta’ kull tokk f’diversi ħinijiet tal-ġurnata. Ritratt: Matthew Camilleri